CELEX: 32019R0643
Language: mt
Date: 2019-04-15 00:00:00
Title: Regolament ta' Implimentazzjoni tal-Kummissjoni (UE) 2019/643 tal-15 ta' April 2019 dwar il-klassifikazzjoni ta' ċerti prodotti fin-Nomenklatura Magħquda

25.4.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 110/1
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/643
         tal-15 ta' April 2019
         dwar il-klassifikazzjoni ta' ċerti prodotti fin-Nomenklatura Magħquda
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
         Billi:
         
                     (1)
                  
                  
                     Biex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
                  
               
                     (2)
                  
                  
                     Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata fuqha parzjalment jew kollha kemm hi, jew li żżid kwalunkwe sottodiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan li jiġu applikati t-tariffi u miżuri oħra relatati mal-kummerċ tal-prodotti.
                  
               
                     (3)
                  
                  
                     Skont dawk ir-regoli ġenerali, il-prodotti deskritti fil-kolonna (1) tat-tabella stabbilita fl-Anness jenħtieġ li jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
                  
               
                     (4)
                  
                  
                     Jixraq li jiġi stipulat li l-informazzjoni vinkolanti dwar it-tariffi maħruġa għall-prodotti kkonċernati minn dan ir-Regolament u li ma tikkonformax ma' dan ir-Regolament, tkun tista' tibqa' tiġi invokata mid-detentur, għal ċertu perjodu, skont l-Artikolu 34(9) tar-Regolament (UE) Nru 952/2013. Dak il-perjodu jenħtieġ li jkun ta' tliet xhur.
                  
               
                     (5)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
                  
               ADOTTAT DAN IR-REGOLAMENT:
         
            Artikolu 1
            Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
         
         
            Artikolu 2
            L-informazzjoni vinkolanti dwar it-tariffi li ma tkunx konformi ma' dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur mid-data tad-dħul fis-seħħ ta' dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-15 ta' April 2019.
            
               
                  Għall-Kummissjoni,
               
               
                  F'isem il-President,
               
               Stephen QUEST
               
                  Direttur Ġenerali
               
               
                  Direttorat Ġenerali għat-Tassazzjoni u l-Unjoni Doganali
               
            
         
         
            (1)  ĠU L 269, 10.10.2013, p. 1.
         
            (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
      
      
         
            ANNESS
            
                        Deskrizzjoni tal-prodotti
                     
                     
                        Klassifikazzjoni
                        (Kodiċi - NM)
                     
                     
                        Raġunijiet
                     
                  
                        (1)
                     
                     
                        (2)
                     
                     
                        (3)
                     
                  
                        Oġġett li jikkonsisti fi pjanċa rettangolari tal-azzar b'tul ta' 48,26 cm (19-il pulzier) u brekits rettangolari tal-plastik.
                        Il-brekits jitwaħħlu perpendikolarment mal-pjanċa u għandhom fetħa fin-naħat il-qosra tagħhom faċċata tal-pjanċa.
                        L-oġġett għandu perforazzjonijiet fiż-żewġ trufijiet tal-pjanċa biex ikun jista' jitwaħħal bil-viti ma' kabinetti tal-azzar tal-istess tul tal-oġġett (kabinetti ta' 19-il pulzier) li jistgħu jintużaw fit-telekomunikazzjoni, fis-sistemi tal-ipproċessar tad-data, eċċ..
                        L-oġġett huwa ddisinjat biex jorganizza l-kejbils fil-kabinetti.
                        Ara l-istampa (*1)
                        
                     
                     
                        8302 42 00 
                     
                     
                        Il-klassifikazzjoni hija ddeterminata mir-regoli ġenerali 1, 3(b) u 6 għall-interpretazzjoni tan-Nomenklatura Magħquda, in-noti 2(c) u 3 tat-Taqsima XV, in-nota 1(d) tal-Kapitolu 94 u mill-kliem tal-kodiċijiet NM 8302  u 8302 42 00 .
                        Il-pjanċa tal-azzar tagħti lill-oġġett il-karattru essenzjali tiegħu peress li l-pjanċa titwaħħal mal-kabinetti u tappoġġa u żżomm il-brekits f'posthom.
                        L-intestatura 8302  tkopri klassijiet b'użu ġenerali ta' fornituri u tagħmir ta' metall ta' valur baxx li jintużaw l-aktar f'għamara, bibien, twieqi, qofsa ta' vetturi, eċċ. anke jekk ikunu ddisinjati għal użi partikolari (ara n-Noti ta' Spjegazzjoni tas-Sistema Armonizzata tal-intestatura 8302 , l-ewwel paragrafu).
                        Il-kabinetti tal-azzar huma kklassifikati bħala għamara skont it-tifsira tan-nota 2 tal-Kapitolu 94 (ara wkoll l-opinjonijiet tal-klassifikazzjoni tas-SA 940320/3 u 940320/4).
                        L-oġġett għandu l-karatteristiċi oġġettivi ta' tagħmir ta' metall ta' valur baxx adattat għal għamara kklassifikata taħt l-intestatura 8302 .
                        Skont in-nota 2(c) tat-Taqsima XV, l-oġġetti tal-intestatura 8302  huma partijiet ta' użu ġenerali.
                        Għalhekk, il-klassifikazzjoni bħala partijiet tal-għamara taħt l-intestatura 9403  hija eskluża skont in-nota 1(d) tal-Kapitolu 94.
                        Għaldaqstant, l-oġġett għandu jiġi kklassifikat taħt il-kodiċi NM 8302 42 00  bħala fornituri, tagħmir u oġġetti simili oħrajn tal-metall ta' valur baxx tajbin għall-għamara.
                     
                  
               
            
               (*1)  L-istampa għandha tintuża biss għal finijiet ta' informazzjoni.